《立方和韵复和一首》
宋代·葛胜仲

属疾大废食，始进一麦麻。客至阙均礼，呼儿办瓜茶。

冷落乏胜事，病苦将日加。儿曹解人意，为泼闽岭芽。

山深生意足，香味冠百嘉。依稀仙掌露，彷佛石桥花。

过盏谢新法，失杯戒憎蛇。甘我舌三寸，浇我书五车。

馀沥均学子，少长各有差。何须待鞠卺，此段固已佳。

人生草头露，迅晷堪惊嗟。适意贫亦乐，钟鼎来何赊。

今朝复何幸，濯暑分流霞。苏息问苍生，欲泛牵牛槎。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。